ELBÍR HÍRLEVÉL

	
Tisztelt Olvasó!

A Győr-Moson-Sopron Megyei Rendőr-főkapitányság 2019. június havi bűnmegelőzési hírlevelét olvassa. A hírlevelet az Országos Rendőr-főkapitányságon a Rend és Biztonság Közbiztonsági Program rendőrségi feladatainak végrehajtására kiadott feladatterv szerint készítjük el Önöknek minden hónapban. Ha úgy gondolja, hogy nem szeretne a későbbiekben a hírlevelünkből kapni, kérem, elektronikus formában jelezze részünkre és a címlistából törölni fogjuk. A hírlevelet a megyénkben dolgozó bűnmegelőzési munkatársaink által megküldött ‒ az adott hónapra vonatkozó tipikus bűncselekményekről szóló – tájékoztatók alapján készítjük el. A leírt bűncselekmények egy bizonyos megyei településen történtek, de gyakorlatilag bárhol megtörténhettek volna.

Amennyiben a hírlevél tartalmát hasznosnak ítéli – a forrás megjelölésével! –, bátran felhasználhatja a lakosság tájékoztatására (pl. képújság a helyi TV-ben, önkormányzati intézmények faliújságai, stb.). Reméljük ezzel is hozzájárulhatunk ahhoz, hogy az Ön településének lakói minél kevesebb számban váljanak bűncselekmények áldozatává. Hírleveleinkben, a hétköznapi életben gyakran előforduló, illetve aktuálisan megtörtént bűncselekményekre, illetve azok megelőzési lehetőségeire hívjuk fel a figyelmet.
tagállamában –, minden év februárjának második keddjén, ugyanazon a napon rendezik meg. E-havi hírlevelünket ennek szellemében készítettük el Önöknek. 
Nyár veszélyei

A hamarosan kezdődő és annyira várt vakáció a gyerekek számára színes és izgalmas programokat, új barátokat, ismerősöket, felfedezetlen helyeket tartogat majd,  ez azonban sokszor a felnőtt felügyelet nélküli szabadsággal is együtt jár. A gondtalan és problémáktól mentes nyár érdekében a rendőrség kisebbek és nagyobbak számára összegyűjtött néhány tanácsot.
A szünetben megnövekedhet a fiatalok veszélyeztetettsége. Ez egyaránt igaz a közlekedési, az otthoni és az egyéb balesetekre, de akár az áldozattá válásukra is. A tanítás befejezését követően a gyermekek felszabadultabbá, esetenként óvatlanabbá, figyelmetlenebbé válnak.

A családi beszélgetések során ezért érdemes az alábbiakra felhívni a gyerekek figyelmét.

Tudnivalók kisgyermekek számára:
•	Idegenekben (még ha kedvesek is) ne bízz meg, és soha ne menj velük sehová, még útbaigazítás céljából sem!
•	Idegeneket ne engedj be, ha egyedül vagy otthon!
•	Ismerd a segélyhívó telefonszámot (112), illetve szüleid telefonszámát is!
 
Tudnivalók kamaszok számára:
•	Soha ne hivalkodj értékeiddel, azokat ne tartsd jól látható helyen, és ne add oda idegeneknek!
•	Nyilvános helyen ne hagyd őrizetlenül a táskádat, értékeidet! Az a legjobb, ha mindig magad mellett tartod azokat.
•	Ha elmész otthonról, mondd meg szüleidnek, hová mész, kivel találkozol, és körülbelül mikor érsz haza!

Néhány tanács a fesztiválozó fiatalok számára:
•	Mindig olyan társasággal menj szórakozni, akikben megbízol!
•	Ne hagyd őrizetlenül poharadat, nehogy valamilyen kábító hatású anyagot tegyenek bele!
•	Mondj nemet, és hagyd ott a társaságot, ha valamilyen tiltott szerrel kínálnak!
•	Szervezd meg, hogy ne egyedül kelljen hazamenned!
•	Kerüld a hazafelé vezető úton a sötét, kietlen helyeket!
•	A hátizsákok, vállra akasztható táskák egy koncerten nem biztonságosak. A táskádat – a zseblopások elkerülése érdekében – tartsd a tested előtt!
•	Kizárólag annyi készpénzt, illetve értéket vigyél magaddal, amennyi feltétlenül szükséges!
•	A táskádban az okmányokat, a pénztárcát, a mobiltelefont célszerű – egymástól elkülönítve – a belső zsebbe vagy a táska belső rekeszeibe rakni. Irataidat lehetőleg ne a pénztárcádban, a bankkártyádat pedig soha ne a hozzá tartozó PIN-kóddal együtt tárold!
 
Néhány tanács az internethasználó gyerekek számára
•	Kezeld óvatosan azokat, akik a világhálón veszik fel veled a kapcsolatot! Nem tudhatod biztosan, ki valójában van a profil mögött, akivel beszélgetni kezdesz.
•	Gondold át, mit osztasz meg a közösségi oldalakon! Ami egyszer felkerül (kép, poszt, vélemény), az teljesen sohasem törölhető onnan.
•	Ne tegyél közzé és ne ossz meg mással kihívó képet, idegennel pedig semmilyen személyes információt (adatot, képet stb.)! Visszaélhetnek vele: zsarolhatnak vagy zaklathatnak később velük.
•	Ha találkozni szeretnél valakivel, akit online ismertél meg, mindig szólj előtte valamelyik szülődnek, és csak az ő engedélyével, első alkalommal pedig szülői jelenléttel találkozz vele!
•	Fogadd el, hogy szüleid biztonsági szűrőt állíthatnak be a gépeden, ezzel felügyelve, korlátozva a nethasználatodat! Ez a te érdekedet szolgálja, használatukkal nagyobb biztonságban lehetsz az online világban.
 
Kérés minden közlekedő felé:
Közös felelősségünk, hogy a nyári szünetben is fokozottan odafigyeljünk a gyerekekre, akár gyalogosan, akár kerékpárral közlekednek. Ők a legveszélyeztetettebb és legsérülékenyebb résztvevői a közlekedésnek: még nem rendelkeznek azokkal az ismeretekkel, amelyek a biztonságos közlekedéshez elengedhetetlenül szükségesek, nem érzik a rájuk leselkedő veszélyeket, és figyelmük sem mindig eléggé koncentrált. A közlekedési szabályok megtanítása, a veszélyek tudatosítása és a helyes magatartásminták átadása éppen ezért megóvhatja őket a balesetektől, sőt, akár életmentő is lehet.
Tehát, mi felnőttek:
•	A nyári hónapokban figyeljünk fokozottan a gyerekekre!
•	Tanítsuk meg gyerekeinknek a legfontosabb közlekedési szabályokat!
•	Tudatosítsuk bennük a lehetséges veszélyes helyzeteket!
•	És a legfontosabb: mindig mutassunk jó példát számukra!
 
A szünidő kellemes és biztonságos eltöltéséhez mindenkinek jó pihenést, valamint bűn- és balesetmentes nyarat kívánunk.

A Nyár veszélyei értékeinkre! Itt a nyár utazás….. Hétvégi házban pihenés.

Forrás:www.aegon.hu

A több éves tapasztalatok, kimutatások azt tükrözik, hogy nyáron nő a ingatlan betörések száma.

A hosszabb időre üresen hagyott ház meglehetősen nagy csáberőt jelent a betörők számára, érdemes tehát ügyelni a biztonságra elutazás előtt. Százszázalékos biztonság nem létezik, de néhány óvintézkedéssel megnehezíthetjük a betörők dolgát.

- Győződjünk meg arról, hogy az ajtókat, ablakokat jól zártuk-e be, ugyanis az utazás előtti nagy sietségben megeshet, hogy megfeledkezünk róla, figyelmetlenségünkért, pedig nagy árat fizethetünk.
- Óvja, védje értékeit, szereltessen fel minősített zárakat, hevederzárat, riasztó-berendezést, az ablakokra rácsot. 
- A villanyóra szekrényét zárjuk biztonságosan, hogy a behatoló ne tudja előre elsötétíteni a lakást, illetve ezzel együtt az elektronikus riasztást is kiiktatni.
- Érdemes beszerezni néhány időzített kapcsolót, amelyekkel szabályozható, hogy melyik lámpa mikor kapcsolódjon be magától a távollét alatt, azt a látszatot keltve, hogy vannak a lakásban.
-Kérjük a szomszédok segítségét!
- Kérjünk meg egy ismerőst vagy egy megbízható szomszédot, hogy rendszeresen ürítse a postaládát, a szemétszállítási napokon a kukát is helyezze ki a ház elé, függetlenül attól, hogy tartalmaz-e valamit, vagy sem, esténként kapcsolja fel a villanyt, és húzza le a rolókat vagy húzza be a függönyöket. Fontos, hogy a redőnyök, függönyök ne legyenek állandóan leengedve, illetve behúzva, mivel ez is egy jel arra nézve, hogy senki sem tartózkodik a lakásban, házban.
- A legfontosabb, Ne verjük nagydobra, hogy nyaralni megyünk! Ne osszuk meg a nyaralóhelyen készült fotókat a nagyvilággal nyaralás alatt!
Egyre többen rendelkeznek hétvégi házakkal, borpincékkel lehetőség szerint ott is törekedjünk biztonságtechnikai eszközök használatára. (biztonsági ajtó felszerelésére, amely több ponton záródik, rács felszerelése ablakokra…) Amennyiben megoldható hétvégi házunkból minden alkalommal vigyük haza tv-t, fűnyírót, értékesebb műszaki cikkeinket. 

Fogadják meg  tanácsainkat, hogy ne váljanak Áldozatokká! 

Tanulságos esetek
	
 Lopás vétségének gyanúja miatt eljárás indult ismeretlen tettes ellen, aki 2019.05.30. napon 12:00 és 16:00 óra közötti időben a sértett személygépkocsijából ismeretlen körülmények között eltulajdonította a feljelentő iratait, és 2 db mobilkészüléket. A bűncselekménnyel okozott kár: kb. 300.000 Ft.

A járművek tulajdonosai az alábbi jó tanácsok figyelembevételével maguk is megelőzhetik, hogy ilyen bűncselekménytípusok áldozataivá váljanak:
•	Személyes iratokat, pénzt, bankkártyát és a gépjármű okmányait soha ne hagyja a gépkocsiban!
•	Mobiltelefont, GPS-t és egyéb értékes műszaki cikket semmilyen körülmények között ne hagyjon az utastérben vagy a kesztyűtartóban, még akkor sem, ha „csak pár percre ugrik be” valahova.
•	Mindig zárja be az ajtókat, az ablakokat húzza fel, amennyiben gépjárműve rendelkezik riasztóval, indításgátlóval, kormánybilinccsel, sebességváltó zárral stb., használja azokat!
•	Autórádiójának előlapját, GPS készülékének és telefonjának tartószerkezetét se hagyja a gépkocsiban!
•	Kiszállás után mindig ellenőrizze a gépkocsi lezárt állapotát, illetve a riasztó élességét.
•	Járművét lehetőség szerint kivilágított vagy őrzött parkolóban állítsa le.

Abban az esetben, ha minden óvintézkedés ellenére mégis gépjárműfeltörés áldozatává vált, illetve a környezetében élők körében kér valaki segítséget hasonló bűncselekmény miatt, kérjük, tegyen bejelentést az ingyenesen hívható 06-80-555-111 „Telefontanú” zöld számán, vagy a 112 központi segélyhívó számokon, valamint személyesen az illetékes rendőrkapitányságon.

Szabálysértési értékre dolog elleni erőszakkal elkövetett lopás vétségének gyanúja miatt indult eljárás  a sértett feljelentése alapján ismeretlen tettes ellen, aki munkahelye előtt lezárt állapotban letett, kerékpárját eltulajdonította. A bűncselekménnyel okozott kár: 100.000 Ft.

A kerékpárlopások megelőzése érdekében a Győr-Moson-Sopron Megyei Rendőr-főkapitányság Bűnmegelőzési Osztálya az alábbi tanácsokat adja.

Talán meglepő módon az eltulajdonított kerékpárok több mint a felét nem a nyílt utcán lovasítják meg, hanem garázsokból, pincékből, lépcsőházakból, tárolókból. A kerékpárlopás elleni védekezés tehát többlépcsős: meg kell fontolnunk, hogy miként védekezzünk az eltulajdonítása ellen szabadtéren, miként a tárolása során. 
A kerékpártolvajok között akadnak valódi profik, akik tudatosan erre az „árucikkre” specializálódnak. Emellett léteznek alkalmi tolvajok, akik kevésbé kifinomult technikákkal dolgoznak. Akik pincékből, garázsokból lopnak, kifigyelik a potenciális célpontot, akár hazáig követnek, megtekintve, hogy hol helyezzük el a gépet. Ha tehát nem tudjuk a lakásban tárolni a kerékpárt, biztosítsuk a tárolásra használt helyiség védelmét (ne a legegyszerűbb zárakkal működjenek az ajtók, szereltessünk fel riasztót), illetve ott is zárjuk le a masinát, legalább olyan jól, mintha nyílt utcán hagynánk. Például egy falba, vagy aljzatba betonozott zárt acélidomhoz.
Amennyiben kerékpárral megyünk dolgozni, bevásárolni használjunk maximális biztonságot nyújtó zárat, illetve olyan lakatolási technikát, amely megnehezíti az eltulajdonítást. A hely legyen forgalmas, frekventált, sok ember járjon arrafelé: a lényeg, hogy a tolvaj ne tudjon nyugodtan dolgozni.
Két zár használata, azért nyújt többszörös biztonságot, mivel a szerszámok nagy része terjedelmes, egy tolvaj sem fog ezekből egyszerre többet magánál tartani.

Ha a kerékpárunk értékes, ez sem jelent teljes biztonságot: ezért fontos, hogy a kerékpárt regisztráljuk, és azonosító jellel lássuk el, amely elriaszthatja a tolvajt, illetve lopás esetén segít a megtalálásban.
Összefoglalva:
•	Zár hiányában egy pillanatra se hagyjuk őrizetlenül a kerékpárt!
•	Használjunk két (minőségi) zárat!
•	Legyen legalább olyan erős a lezárásra kiszemelt tárgy, mint maga a lakat!
•	Tárolásra használt helyiséget megfelelő védelemmel lássuk el!
•	Jól látható, forgalmas helyen, amennyiben van térfigyelő kamera, annak látószögében zárjuk le a kerékpárt!
•	Regisztráltassuk a biciklinket a „BikeSafe” programban, ahol a rendőrség adatbázisába rögzítik a kétkerekű adatait, amely lopás esetén megkönnyíti a felderítést! https://bikesafe.hu

Ha minden óvatosság és figyelmesség ellenére ellopják a kerékpárunkat, azonnal értesítsük a rendőrséget a 112-es segélyhívón.

Fogadják meg tanácsainkat!
Előzzük meg együtt a bűncselekményeket!

Győr, 2019. június 14.

						Tisztelettel:

							Kovács Sándor r. alezredes			                                                                         osztályvezető

Lelki Elsősegély Telefonszolgálat

„A szolgáltatásnak köszönhetően a hívó fél egy embertársával oszthatja meg problémáit, elfogadó, nem ítélkező légkörben. A szolgáltatás lelki támaszt nyújt magányos, lelki traumát átélő vagy az öngyilkosságot fontolgató hívók számára.”

A lelki elsősegély telefonszolgálat elérhető bárhonnan, vezetékes és mobiltelefonról európai rövidített hívószámon – 116-123 – díjmentesen és névtelenül éjjel-nappal Magyarország területéről.